Diari Oficial de la Generalitat Valenciana


Sumari del DOGV 8751, del 28-02-2020 (2020/1850)

RESOLUCIÓ de 21 de febrer de 2020, del president de Turisme Comunitat Valenciana, per la qual es convoquen els premis Turisme Comunitat Valenciana 2019.
--------------------------------------------------------------------------------------------------------------------------------------------------------

### Dades del document

Número de DOGV
:   8751

Data del DOGV
:   28-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/1850


Data del document
:   21-02-2020

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 21 de febrer de 2020, del president de Turisme Comunitat Valenciana, per la qual es convoquen els premis Turisme Comunitat Valenciana 2019. [2020/1850]  
La Comunitat Valenciana és una de les destinacions de referència a Europa, gràcies a la nostra variada oferta turística i a l'atractiu del nostre territori, la qual cosa evidencia sens dubte la nostra manifesta vocació turística. Aquesta favorable dinàmica de l'activitat turística és el resultat de múltiples factors entre els quals destaquen el dinamisme de les empreses turístiques valencianes, la configuració, l'entorn de recursos i els serveis fets valdre des d'un punt de vista turístic, de productes singulars i genuïns que contribueixen a diferenciar-nos davant d'altres territoris, i la progressiva especialització de les nostres destinacions en el mercat turístic basant-se en la seua idiosincràsia i els atributs socials i ambientals i que les fan úniques.  
A aquest fet indiscutible s'uneix el compromís assumit pel Consell de la Generalitat, a través de Turisme Comunitat Valenciana, com a membre afiliat a l'Organització Mundial del Turisme, d'incorporar els principis del codi ètic mundial per al turisme en les corresponents lleis, normes i pràctiques professionals, com també la seua difusió entre els agents i actors turístics valencians amb el propòsit d'impulsar un turisme cada vegada més sostenible, ètic i inclusiu a la Comunitat Valenciana.  
Aquest compromís es concreta en el codi ètic del turisme valencià, motiu pel qual aquesta resolució de convocatòria dels premis Turisme Comunitat Valenciana 2019 té per objecte promoure i reconéixer conductes i comportaments que estiguen inspirats en els principis que sustenten aquest codi, codi que també recull el deure dels agents públics de cooperar en l'aplicació dels seus principis.  
  
A això cal afegir que les diferents modalitats de premis previstes en aquesta resolució estan alineades, quant als mèrits que han d'acreditar els candidats que concórreguen a cadascuna d'aquestes, amb els objectius de desenvolupament sostenible que impulsa Nacions Unides.  
  
Per tot això, i tenint en compte que el turisme és un instrument de desenvolupament personal i col·lectiu, un factor de desenvolupament sostenible del patrimoni cultural com també una activitat beneficiosa per a les societats receptores, s'ha incorporat a aquesta convocatòria de premis sota criteris d'objectivitat, transparència i publicitat, el reconeixement institucional de la Generalitat a les iniciatives, propostes i actuacions desenvolupades en 2019 pels diferents agents turístics valencians en àmbits tan estratègics com l'impuls a la formació, investigació i innovació en el sector, la promoció diferencial de la nostra oferta o el foment del turisme inclusiu, ètic o sostenible, tots elements que aporten un gran valor afegit a una activitat, la turística, que tanta transcendència té per a l'economia i el desenvolupament social i territorial de la Comunitat Valenciana.  
D'acord amb les competències assignades per l'article 31, del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, i vista la proposta de resolució formulada amb data 20 de febrer pel director de Turisme Comunitat Valenciana, en exercici de les seues competències, resolc:  
  
Article 1. Objecte  
Aquesta resolució té com a objecte regular el procediment de concessió dels premis Turisme Comunitat Valenciana 2019 als qui hagen destacat per la seua tasca a favor del turisme de la Comunitat Valenciana, i distingir aquelles persones, entitats o institucions que, de manera notable, n'hagen contribuït al desenvolupament, foment i promoció, bé participant bé col·laborant amb l'acció de la Generalitat en pro d'un sector estratègic per a l'economia i societat valenciana, en els quals concórreguen alguns dels mèrits indicats en l'article següent.  
  
  
Article 2. Modalitats i mèrits  
Els premis Turisme Comunitat Valenciana, en l'edició corresponent a 2019, tindran les modalitats següents:  
1. A la trajectòria turística  
S'atorgarà a qui s'haja distingit, al llarg dels anys, per la realització d'activitats que repercutisquen de manera positiva en el turisme de la Comunitat Valenciana, de manera que es reconeguen així els mèrits de persones o col·lectius que es caracteritzen pel seu esforç i dedicació, tant en el desenvolupament d'iniciatives empresarials o de dinamització de productes i destinacions turístiques de la Comunitat Valenciana, com en el desenvolupament de la seua professió o activitat mitjançant una participació activa i participativa dins de les seues empreses, en pro del nostre turisme.  
2. A la formació, investigació i innovació en turisme  
S'atorgarà a qui, durant 2019, haja desenvolupat projectes d'investigació i/o de base innovadora aplicats sobre l'activitat turística, siga en l'àmbit de la creació o gestió d'empreses, la configuració de nous productes turístics, el reposicionament de destinacions o la seua especialització o qualssevol altres actuacions d'índole similar que comporten un increment de la competitivitat del sector turístic valencià.  
  
3. A la promoció i comunicació turística  
S'atorgarà a qui, durant l'any 2019, haja dut a terme accions de promoció o campanyes de comunicació turístiques noves, tant des de l'àmbit d'empresa turística i en relació amb els serveis que aquesta oferisca al consumidor turístic, com des de la posada al mercat de productes turístics singulars. Així mateix, s'inclouen en aquesta modalitat les iniciatives desenvolupades per les destinacions turístiques que sempre que hagen comportat una millora clara del seu posicionament en els mercats mitjançant la realització d'activitats de promoció i comunicació que incidisquen en els seus valors diferencials i l'execució dels quals haja comportat un increment de fluxos turístics.  
4. Al turisme sostenible  
S'atorgarà a qui, durant 2019, haja contribuït significativament al desenvolupament d'iniciatives que hagen suposat una clara millora de la competitivitat d'un producte o destinació turística mitjançant l'aplicació de criteris d'excel·lència i sostenibilitat per al desenvolupament, i es valoraran de manera especial totes les actuacions que hagen anat adreçades a augmentar la sensibilització respecte a la contribució del turisme sostenible al desenvolupament, com també aquelles que hagen servit per a fer del turisme un catalitzador de canvi positiu en algun dels àmbits següents:  
a) Creixement econòmic sostenible.  
b) Generació d'ocupació i reducció de la pobresa.  
c) Ús eficient dels recursos i protecció del medi ambient.  
d) Foment dels valors culturals i la diversitat del patrimoni.  
5. Al turisme inclusiu  
S'atorgarà a qui, durant 2019, haja contribuït significativament a la millora de l'accessibilitat en tots els components del sector turístic. Partim de la base que l'accessibilitat integral millora la qualitat de l'oferta turística, li dona un valor afegit i permet gaudir de l'oci als turistes amb limitacions en les seues capacitats físiques o intel·lectuals, amb disminució o pèrdua de les seues capacitats sensorials auditives o visuals, amb plurideficiències, d'edat avançada, amb lesions temporals que redueixen les seues capacitats, embarassades en avançat estat de gestació, la mobilitat física de les quals està temporalment reduïda i turistes que transporten cotxes de bebé o altres elements que en dificulten la mobilitat. També es valorarà el desenvolupament d'activitats o iniciatives dirigides al desenvolupament del codi ètic del turisme valencià mitjançant la implantació d'accions de responsabilitat social empresarial o corporativa.  
6. Al turista responsable  
S'atorgarà a qui, durant la seua estada en 2019 a la Comunitat Valenciana, s'haja distingit per promoure una interacció respectuosa entre l'experiència turística realitzada i el respecte i protecció dels elements naturals, culturals i/o socials vinculats a la comunitat local en la qual aquesta s'ha desenvolupat.  
  
Article 3. Candidatures  
Podran optar als premis Turisme Comunitat Valenciana les persones tant físiques, de manera individual o col·lectiva, com jurídiques, entitats i institucions, públiques o privades, nacionals o estrangeres, que hagen destacat en alguna de les modalitats convocades, per la seua aportació contínua i rellevant al desenvolupament turístic de la Comunitat Valenciana.  
Article 4. Proposta i presentació de les candidatures  
1. La proposta de candidatura per a la concessió del premi la podrà efectuar bé la persona candidata bé qui, tenint coneixement dels mèrits que posseïsca per a cada modalitat de premis el possible candidat, així ho estime oportú.  
Així mateix, Turisme Comunitat Valenciana podrà presentar candidatura a favor de qui estime pertinent, sempre que hi concórreguen les condicions necessàries per a la seua possible participació.  
2. La candidatura, a qualsevol de les modalitats de premis convocades, haurà de presentar-se amb l'imprés oficial normalitzat emplenat com cal, disponible en l'adreça d'internet ?www.turisme.gva.es?, juntament amb el qual s'haurà de presentar la documentació que s'especifica en l'article següent.  
3. En l'imprés esmentat s'indicarà la modalitat o modalitats de premi a la qual es presenta, si bé aquesta elecció no és vinculant per al jurat, qui podrà adscriure la candidatura a una altra modalitat diferent a la indicada si els mèrits aportats així ho aconsellen.  
4. Si una candidatura no especifica la modalitat a la qual concorre, el jurat podrà optar per incloure-la en aquella que estime més oportuna sobre la base dels mèrits aportats, o bé per excloure-la, si no posseeix els requisits necessaris per a integrar-se en cap modalitat de les previstes en aquesta convocatòria.  
5. L'imprés de formalització de les candidatures s'haurà de presentar en el Registre General de Turisme Comunitat Valenciana, situat a València, Ciutat Administrativa 9 d'Octubre, carrer de la Democràcia, 77, torre 2, planta 3, sense perjudici del que estableix l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
Article 5. Documentació  
Juntament amb l'imprés normalitzat de candidatura degudament emplenat, que figura en l'annex I d'aquesta resolució, cal adjuntar la documentació següent:  
a) Una memòria explicativa dels mèrits que s'han de valorar en la modalitat respectiva, d'una extensió no superior a 15 pàgines, en la qual es farà referència detallada a les activitats o iniciatives que de manera notable hagueren contribuït al desenvolupament, foment i promoció del turisme, participant o col·laborant amb l'acció de la Generalitat en pro d'aquest sector estratègic per a la Comunitat Valenciana, sempre en funció de la modalitat a la qual es presente la candidatura.  
b) Qualssevol altres documents necessaris per a acreditar la veracitat de la informació continguda en la memòria o que es considere que hagen de ser valorats pel jurat com a mèrits per a l'obtenció del premi.  
  
  
Article 6. Termini de presentació  
El termini de presentació de candidatures s'iniciarà l'endemà de la publicació d'aquesta resolució en el Diari Oficial de la Generalitat Valenciana i finalitzarà el 15 de maig de 2020.  
  
Article 7. Tramitació de candidatures i selecció de propostes  
1. Acabat el termini de presentació de candidatures, no podrà presentar-se documentació addicional, llevat que aquesta siga requerida a la persona candidata o proponent pel jurat, de conformitat amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques, amb indicació que, si no ho fa així en un termini de 10 dies, es considerarà que desisteix de la seua sol·licitud, amb resolució prèvia que haurà de ser dictada en els termes previstos en l'article 21 de la Llei 39/2015.  
2. L'estudi i la revisió de la documentació aportada serà revisada pel personal tècnic de l'Àrea de Competitivitat Turística de Turisme Comunitat Valenciana.  
  
Article 8. Jurat  
1. La presidència de Turisme Comunitat Valenciana designarà, per resolució, un jurat encarregat d'admetre i, si escau, valorar les candidatures presentades als premis Turisme Comunitat Valenciana en l'edició 2019. Aquest jurat tindrà àmbit autonòmic i estarà compost pels membres següents:  
a) President o presidenta:  
- La persona que ocupe la direcció de Turisme Comunitat Valenciana, com a titular, o la persona que ocupe el lloc de secretari/ària general de Turisme Comunitat Valenciana, com a suplent.  
b) Vocals:  
- Tres persones, una per cada província de la Comunitat Valenciana, designades per la Presidència de Turisme Comunitat Valenciana, entre personalitats de reconegut prestigi en l'àmbit del turisme valencià i tres suplents per al cas d'impossibilitat d'assistència.  
- Tres persones com a titulars i tres com a suplents, en representació de les universitats valencianes, designats per la Presidència de Turisme Comunitat Valenciana.  
- Una persona com a titular i un suplent com a representants dels municipis turístics de la Comunitat Valenciana, designats per la Federació Valenciana de Municipis i Províncies.  
c) Secretari o secretària:  
- La persona que ocupe la direcció de l'Àrea de Competitivitat Turística de Turisme Comunitat Valenciana, com a titular, o la persona que ocupe la direcció del Servei de Planificació i Estratègia Turística, com a suplent.  
2. En les seues actuacions, el jurat es regirà pel que disposa la secció 3a del capítol II, del títol preliminar, de la Llei 40/2015, d'1 d'octubre, de règim jurídic del sector públic, i caldrà per a la seua constitució vàlida, a l'efecte de la realització de sessions, deliberacions i presa d'acords, l'assistència, presencial o a distància, del president/a i secretari/ària o, si escau, dels qui els suplisquen, i la de la meitat, almenys, dels seus membres, segons l'article 17.2 de la Llei 40/2015.  
  
3. En el cas que un membre titular del jurat no puga ser substituït pel seu suplent, aquell podrà delegar, per escrit, el seu vot en un altre membre del jurat, si bé un mateix membre del jurat no podrà acumular més d'un vot delegat.  
  
Article 9. Criteris d'avaluació  
Per a la valoració de les candidatures admeses, el jurat utilitzarà els criteris d'avaluació següents:  
1r. L'aportació efectiva de la iniciativa al desenvolupament del turisme a la Comunitat Valenciana segons la modalitat de premi a la qual s'opte.  
2n. El grau de sintonia existent entre la candidatura i les directrius del codi ètic del turisme valencià, com també l'alineació d'aquesta amb els objectius de desenvolupament sostenible (ODS) de Nacions Unides.  
  
3r. La singularitat de la proposta presentada.  
4t. La contribució de la iniciativa a la desestacionalització de l'activitat turística.  
5é. La repercussió d'aquesta en termes de presència en mitjans de comunicació en línia i fora de línia, com també la seua contribució a la imatge de la Comunitat Valenciana.  
  
Article 10. Valoració dels criteris d'avaluació  
El jurat valorarà els criteris d'avaluació establits en l'article anterior de manera independent, i aplicarà un sistema de puntuació d'escala Likert del 0 al 6, sense decimals, en què:  
0 = gens,  
1 = molt poc,  
2 = poc,  
3 = suficient,  
4 = prou,  
5 = molt,  
6 = moltíssim,  
de tal manera que cada candidatura podrà obtindre una puntuació compresa dins de l'escala 0 - 30 punts.  
  
Article 11. Actuació del jurat  
1. Finalitzat termini de presentació de candidatures i després que el personal tècnic de l'Àrea de Competitivitat Turística l'estudie, el jurat es reunirà per a la determinació d'aquelles que siguen admeses per complir els requisits d'aquesta convocatòria, i també la modalitat de premis en la qual participaran. D'aquesta reunió s'ha d'estendre l'acta corresponent.  
2. El president o presidenta del jurat notificarà als interessats l'admissió o inadmissió de les candidatures, com també la modalitat de premis a la qual opten.  
  
Article 12. Menció especial  
Amb caràcter extraordinari i, a proposta del president o presidenta del jurat, podrà atorgar-se una menció especial a aquelles candidatures presentades a aquesta convocatòria que no hagueren obtingut premi quan, segons el parer del jurat, hagen de ser distingides per la seua important contribució al sector turístic valencià, siga aquesta contribució de caràcter general o per les seues aportacions específiques en un àmbit concret de gestió turística.  
  
Article 13. Concessió de premis i publicació  
1. El jurat es reunirà novament per a la valoració definitiva de les candidatures admeses i, després de les necessàries deliberacions, proposarà la concessió dels premis a la Presidència de Turisme Comunitat Valenciana. D'aquesta reunió, s'ha d'estendre l'acta corresponent.  
2. El jurat només podrà proposar la concessió d'un premi per modalitat a la candidatura que més puntuació haguera obtingut, o a més d'una en el cas d'empat en la puntuació; en aquest últim cas el premi es concedirà ex aequo.  
3. El president o presidenta del jurat dirimirà amb el seu vot de qualitat els possibles empats i elevarà, a la Presidència de Turisme Comunitat Valenciana, la proposta de concessió de premis.  
4. Els premis Turisme Comunitat Valenciana i, si escau, la menció especial, es concediran mitjançant resolució del president de Turisme Comunitat Valenciana, resolució que es publicarà en el Diari Oficial de la Generalitat Valenciana als efectes de notificació als interessats i de publicitat en la concessió de premis. Aquesta resolució s'haurà de dictar en el termini màxim de quatre mesos des de la finalització del termini de presentació de candidatures.  
  
Article 14. Lliurament de premis i naturalesa d'aquests  
1. El lliurament de premis tindrà lloc en el marc dels actes organitzats per la Generalitat amb motiu del Dia Mundial del Turisme 2020.  
  
2. Els premis tenen caràcter exclusivament honorífic, per la qual cosa no comportaran cap prestació econòmica.  
  
Article 15. Ús de la imatge dels premis  
1. L'obtenció del premi habilita el premiat a usar la imatge d'aquest premi mitjançant la publicitat en capçaleres, anuncis i memòries i qualsevol altre suport de comunicació en línia i fora de línia amb especificació de la modalitat de premi obtingut, com també l'any de la seua concessió.  
2. Als efectes del paràgraf anterior, Turisme Comunitat Valenciana facilitarà als premiats que el sol·liciten, en format jpg, la imatge dels premis que podran utilitzar i en la qual s'indicarà l'any de concessió i la modalitat de premi obtingut tal com recull l'annex II d'aquesta resolució.  
  
Article 16. Registre de premis i límits a la concessió  
1. Turisme Comunitat Valenciana ha de mantindre un registre degudament actualitzat en el qual s'anotaran totes les concessions dels premis Turisme Comunitat Valenciana que es duguen a terme.  
2. Els qui obtinguen el Premi Turisme Comunitat Valenciana no en podran obtindre un altre en la mateixa modalitat en la qual van ser distingits fins que transcórreguen, almenys, cinc anys.  
  
Contra aquesta resolució, que posa fi a la via administrativa, es pot interposar un recurs contenciós administratiu davant dels jutjats contenciosos administratius de València, dins del termini de dos mesos comptadors des de l'endemà de la publicació i, potestativament, es pot interposar un recurs de reposició davant de la Presidència de Turisme Comunitat Valenciana, en el termini d'un mes comptador des de l'endemà de la publicació, tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, així com qualsevol altre recurs que es considere procedent.  
  
València, 21 de febrer de 2020.- El president de Turisme Comunitat Valenciana: Francesc Colomer Sánchez.